Estudiants de Llíria i Els Serrans participen en la reforestació de la Serra d'Alcublas
16 de desembre de 2016

L'activitat s'emmarca en la campanya “Recicla. Reforesta. Respira” de WWF Espanya i Ecovidrio en la que ha participat el municipi edetà

(16 des. 2016).- Prop de 100 estudiants de Llíria i de la comarca dels Serrans han participat en una jornada de reforestació de la Serra d'Alcublas cremada per l'incendi del 2012.

Esta activitat ha posat el punt final a la campanya “Recicla. Reforesta. Respira” posada en marxa per Ecovidrio, l'entitat sense ànim de lucre encarregada de la gestió del reciclatge dels residus d'envasos de vidre a Espanya, junt amb WWF Espanya, Associació per a la Defensa de la Naturalesa, i la col·laboració de l'Ajuntament de Llíria.

A l'acte van assistir l'alcalde de la localitat edetana i president del Consorcio Valencia Interior, Manolo Civera, l'alcaldessa d'Alcublas Rosa Pastor, el gerent de zona d'Ecovidrio, Roberto Fuentes, i la coordinadora de restauracions de WWF, Diana Colomina.

En total s'han plantat 1.200 exemplars de pi negral, savina i ginebre, espècies autòctones que permetran donar una nova vida a este bosc castigat el 2012 per un greu incendi que va arrasar més de 20.000 hectàrees.

Amb esta simbòlica reforestació culmina un projecte que ha implicat a Llíria i que ha invitat els seus veïns i veïnes a reciclar transformant els envasos de vidre en arbres.